Broj: 711-I-1597-M-107/21-02-11

Zagreb, 27. kolovoza 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Zlatka Marciuša, zamjenika općinskog načelnika Općine Nedelišće,** na 139. sjednici, održanoj 27. kolovoza 2021.g., daje sljedeće

**MIŠLJENJE**

**Na temelju članka 12. i članka 13. stavka 1. ZSSI-a, dužnosnik Zlatko Marciuš, zamjenik općinskog načelnika Općine Nedelišće, može istovremeno uz volontersko obnašanje navedene dužnosti, za koje prima volontersku naknadu, obavljati i dužnost člana Županijske skupštine Međimurske županije, ali bez prava na naknadu.**

Obrazloženje

Zahtjev za davanjem mišljenja Povjerenstva podnio je dužnosnik Zlatko Marciuš, zamjenik općinskog načelnika Općine Nedelišće. U knjigama ulazne pošte zahtjev je zaprimljen 18. kolovoza 2021.g. pod poslovnim brojem: 711-U-4421-M-107/21-01-2 te je povodom istog otvoren predmet broj M-107/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Zlatko Marciuš obnaša zamjenika općinskog načelnika Općine Nedelišće od 20. svibnja 2021.g. Stoga je dužnosnik Zlatko Marciuš, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi kako obnaša dužnost zamjenika općinskog načelnika Općine Nedelišće koju dužnost obavlja volonterski uz naknadu. Uz to izabran je za vijećnika Županijske Skupštine Međimurja te traži mišjenje Povjerenstva ima li pravo na naknadu za održane sjednice Županijske Skupštine.

Uvidom u podneseno Izvješće o imovinskom stanju dužnosnika Zlatka Marciuša, podneseno 24. lipnja 2021.g. povodom stupanja na dužnost zamjenika općinskog načelnika Općine Nedelišće, utvrđeno je kako dužnosnik dužnost zamjenika općinskog načelnika obnaša kao volonter, za što prima mjesećnu naknadu u iznosu od 2.500,00 kn.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika u smislu toga Zakona smatra svaki novčani primitak za obnašanje javne dužnosti, osim naknade putnih i drugih troškova.

Člankom 31. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da član predstavničkog tijela dužnost obnaša počasno i za to ne prima plaću, već ima pravo na naknadu u skladu s odlukom predstavničkog tijela.

Člankom 89. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) propisane su nespojive dužnosti za općinske načelnike, gradonačelnike, župane i njihove zamjenike. Stavkom 1. navedenog članka propisano je da općinski načelnik, gradonačelnik, župan i njihovi zamjenici ne mogu biti članovi predstavničkog tijela jedinice lokalne samouprave, međutim nije propisna zabrana da navedeni dužnosnici budu članovi predstavničkog tijela jedinice područne (regionalne) samouprave, u konkretnom slučaju Međimurske županije.

Povjerenstvo stoga tumači da Zakon o lokalnim izborima predstavlja poseban Zakon kojim je dopušteno istovremeno obnašanje dužnosti općinskog načelnika i dužnosti člana predstavničkog tijela jedinice područne (regionalne) samouprave te stoga u konkretnom slučaju ne dolazi do primjene zabrana iz članka 13. stavka 1. ZSSI-a.

Slijedom navedenoga, nema zapreke da dužnosnik Zlatko Mariuš istovremeno uz obnašanje dužnosti zamjenika općinskog načelnika Općine Nedelišće obnaša dužnost člana Županijske skupštine Međimurske županije

Člankom 90. i 90a Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obnašati profesionalno, kojom prilikom ostvaruju pravo na plaću i druga prava iz radnog odnosa, ili volonterski, pri čemu imaju pravo na naknadu za rad. S obzirom da se pod plaćom u smislu ZSSI-a smatra svaki novčani primitak za obnašanje javne dužnosti, osim naknade putnih i drugih opravdanih troškova za obnašanje javne dužnosti, plaćom se u smislu navedenog Zakona, prema stavu Povjerenstva, smatra i naknada za volontersko obnašanje javne dužnosti.

Povjerenstvo obrazlaže da je Zakonom o lokalnoj i područnoj (regionalnoj) samoupravi načelno priznato pravo na naknadu za članove predstavničkih tijela jedinica lokalne i područne (regionalne) samouprave, međutim isti Zakon ne sadrži izričitu odredbu kojom bi pravo na naknadu bilo priznato i onim članovima predstavničkog tijela koji ujedno primaju plaću za obnašanje neke od javnih dužnosti propisanih člankom 3. ZSSI-a. Slijedom navedenoga, ne postoji izričita zakonska odredba kojom bi bila derogirana zabrana iz članka 12. ZSSI-a, odnosno kojom bilo dopušteno istovremeno primanje plaće, odnosno volonterske naknade za obnašanje dužnosti zamjenika općinskog načelnika i naknade za obnašanje dužnosti člana županijske skupštine.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Zlatko Marciuš, elektroničkom dostavom
2. Objava na internetskoj stranici Povjerenstva
3. Pismohrana